b'\n_START_ARTICLE_\nBoris \xc8\x98cerbina\n_START_SECTION_\nBiografie\n_START_PARAGRAPH_\n\xc8\x98cerbina s-a n\xc4\x83scut \xc3\xaen Debal\xc8\x9beve, gubernia Done\xc8\x9bk, RSS Ucrainean\xc4\x83, pe 5 octombrie 1919, \xc3\xaen familia unui lucr\xc4\x83tor feroviar. \xc3\x8en 1937 a fost admis la Universitatea de Stat pentru Transport Feroviar din Harkov. Pentru rezultatele ob\xc8\x9binute la \xc3\xaenv\xc4\x83\xc8\x9b\xc4\x83tur\xc4\x83 \xc8\x99i activitatea politic\xc4\x83 public\xc4\x83 i s-a acordat, \xc3\xaen 1939, o diplom\xc4\x83 din partea Comitetului Central al Komsomol al RSS Ucrainene. \xc3\x8en acela\xc8\x99i an s-a \xc3\xaenscris \xc3\xaen PCUS._NEWLINE_\xc8\x98i-a \xc3\xaentrerupt apoi studiile dup\xc4\x83 ce s-a \xc3\xaenrolat voluntar \xc3\xaen armat\xc4\x83 \xc3\xaen timpul R\xc4\x83zboiului de Iarn\xc4\x83 cu Finlanda, fiind repartizat la divizia 316 infanterie pe schiuri. A absolvit Universitatea de Transport c\xc3\xa2\xc8\x9biva ani mai t\xc3\xa2rziu, \xc3\xaen 1942.\n_START_SECTION_\nCariera de partid\n_START_PARAGRAPH_\n\xc3\x8en anii celui de-al Doilea R\xc4\x83zboi Mondial a fost implicat \xc3\xaen organizarea transportului feroviar al trupelor. \xc3\x8en 1942, \xc8\x98cerbina a fost numit secretar al Comitetului Regional Harkov al Komsomol. \xc3\x8en perioada ocupa\xc8\x9biei germane a Harkovului a fost transferat la aparatul Comitetului Central al Komsomol. Imediat dup\xc4\x83 eliberarea ora\xc8\x99ului s-a \xc3\xaentors s\xc4\x83 lucreze la Comitetul Regional Harkov al Komsomol._NEWLINE_\xc3\x8encep\xc3\xa2nd din 1944, Boris \xc8\x98cerbina a executat sarcini de partid. \xc3\x8en 1948 a absolvit cursurile \xc8\x98colii Superioare de Partid din subordinea Comitetului Central al PCUS. \xc3\x8en 1950-1951 a condus comitetul or\xc4\x83\xc8\x99enesc de partid al ora\xc8\x99ului Harkov._NEWLINE_\xc3\x8en 1951 a fost trimis s\xc4\x83 supravegheze activitatea economic\xc4\x83 \xc3\xaen Siberia. Sub conducerea sa a fost finalizat\xc4\x83 hidrocentrala Irku\xc8\x9bk (1958) \xc8\x99i a \xc3\xaenceput construc\xc8\x9bia hidrocentralei Bra\xc8\x9bk (1954), au fost construite ora\xc8\x99ele Angarsk \xc8\x99i \xc8\x98elehov, iar Combinatul Petrochimic Angarsk a fost pus \xc3\xaen func\xc8\x9biune (1955)._NEWLINE_\xc3\x8en 1951-1955, \xc8\x98cerbina a servit ca secretar, iar \xc3\xaentre 1955-1961 ca secretar adjunct al Comitetului Regional Irku\xc8\x9bk al PCUS. La \xc3\xaenceputul anilor 1960 a fost transferat \xc3\xaen regiunea Tiumen. \xc3\x8entre anii 1961-1973 a \xc3\xaendeplinit func\xc8\x9bia de prim-secretar al Comitetului Regional Tiumen al PCUS._NEWLINE_\xe2\x80\x9eUn conduc\xc4\x83tor t\xc3\xa2n\xc4\x83r, fermec\xc4\x83tor, sensibil, obsedat de inova\xc8\x9bie a ap\xc4\x83rut printre noi \xc8\x99i este de a\xc8\x99teptat c\xc4\x83 va face schimb\xc4\x83ri din ce \xc3\xaen ce mai rapide\xe2\x80\x9d, scria profesorul \xc8\x99i istoricul Iuri Prib\xc3\xaelski._NEWLINE_\xc8\x98cerbina este creditat drept cofondator al industriei petroliere \xc8\x99i a gazelor \xc3\xaen Siberia Occidental\xc4\x83, \xc3\xaen perioada \xc3\xaen care a servit \xc3\xaen calitate de prim-secretar al PCUS \xc3\xaen regiunea Tiumen \xc8\x99i ulterior \xc3\xaen cea de ministru al petrolului \xc8\x99i gazului (1973\xe2\x80\x931984). \xc3\x8en 1976 \xc8\x98cerbina a devenit membru al Comitetului Central al PCUS \xc8\x99i a de\xc8\x9binut aceast\xc4\x83 pozi\xc8\x9bie p\xc3\xa2n\xc4\x83 la moartea sa._NEWLINE_\xc3\x8en 1984 a devenit vicepre\xc8\x99edinte al Consiliului de Mini\xc8\x99tri al URSS \xc8\x99i, din aceast\xc4\x83 pozi\xc8\x9bie, a fost numit la conducerea eforturilor de gestionare a dezastrului de la Cernob\xc3\xael, \xc3\xaen 1986. \xc8\x98cerbina a ocupat un post asem\xc4\x83n\xc4\x83tor \xc8\x99i \xc3\xaen 1988, dup\xc4\x83 catastrofalul cutremur din Armenia._NEWLINE_\xc3\x8en 1990 Boris \xc8\x98cerbina s-a opus alegerii lui Boris El\xc8\x9bin ca pre\xc8\x99edinte al Sovietului Suprem al RSFSR._NEWLINE_\xc8\x98cerbina a murit la Moscova pe 22 august 1991.\n_START_SECTION_\nEcraniz\xc4\x83ri\n_START_PARAGRAPH_\n\xc3\x8en 2019 Boris \xc8\x98cerbina a fost interpretat de Stellan Skarsg\xc3\xa5rd \xc3\xaen serialul Cernob\xc3\xael, coprodus de Sky \xc8\x99i HBO \xc8\x99i de Vernon Dobtcheff \xc3\xaen drama documentar\xc4\x83 Surviving Disaster a BBC._NEWLINE_Jurnalistul de origine rus\xc4\x83 stabilit \xc3\xaen Berlin Leonid Ber\xc8\x99idski a pus la \xc3\xaendoial\xc4\x83 acurate\xc8\x9bea istoric\xc4\x83 a unor secven\xc8\x9be din Cernob\xc3\xael. Conform lui Ber\xc8\x99idski, \xe2\x80\x9eBine\xc3\xaen\xc8\x9beles, viceprim-ministrul Boris \xc8\x98cerbina nici m\xc4\x83car n-ar fi putut \xc3\xaendr\xc4\x83zni s\xc4\x83-l amenin\xc8\x9be pe Valeri Legasov, un membru respectat la Academiei Sovietice de \xc8\x98tiin\xc8\x9be, c\xc4\x83 \xc3\xael arunc\xc4\x83 din elicopter \xe2\x80\x94 era anul 1986, nu 1936\xe2\x80\x9d.'